אמיצה

עלילת הסרט

בסקוטלנד, ישנה ממלכה המורכבת מארבעה שבטים - דנברוך (DunBroch), מקגאפין (MacGuffin), מקינטוש (Macintosh) ודינגוול (Dingwall). מלך משבט אחד שולט על כל הארבעה. בתחילת הסרט, למלך פרגוס משבט דנברוך ולמלכה אלינור נולדת ילדה אדמונית בשם מרידה. ביום הולדתה, מעניק לה אביה מתנה - קשת ארוכה. מרידה גדלה והופכת לקלעית מצטיינת ועיקר עניינה מתרכז בקליעה למטרה, או לכלי מלחמה אחרים (למורת רוחה של אלינור - אמהּ).
בזמן שמרידה הילדה שיחקה בחץ וקשת, היא פוגשת את "אורות התעתועים" (אשר אומרים באגדות שהם יכולים להוביל אדם אל הגורל שלו). זמן קצר לאחר מכן, דוב ענק תוקף את המשפחה. פרגוס מצליח להדוף את הדוב בעוד מרידה ואלינור נמלטות, אך הדוב הכביר תולש את רגלו של פרגוס (שהוחלפה במקל עץ).
כשמרידה מגיעה לגיל שש-עשרה, היא אחות לשלושה אחים (שלישייה) קטנים ו"שטניים": האמיש, האריס והוברט. המלכה אלינור מודיעה לה שהיא אמורה להתארס לאחד מבני ראשי שלושת השבטים, בעלי הברית של אביה. מרידה לא מסכימה, ואף כועסת על אמהּ על כך שהיא מחייבת אותה להינשא לא מרצונה למישהו שהיא בכלל לא רוצה, ואלינור מזכירה לה אגדה על נסיך שהרס את הממלכה שלו מכיוון שהוא רצה "למרוד" וללכת בדרך שלו. אלינור גם מזהירה אותה שאם היא לא תעשה זאת היא גם תהרוס את המסורת והמורשת של שבט דנברוך ושל שאר השבטים, אך מרידה בשלה ועדיין כועסת ומאוכזבת מאמהּ על האטימות שהיא מפגינה בנוגע לרגשותיה של מרידה. מרידה מרגישה שאיש אינו מקשיב לה, ואומרת שאם רק יקשיבו לה, הדברים יסתדרו. אלינור מצדה רוצה שמרידה תקשיב לה. גם היא מאמינה שאם מרידה תקשיב הכל יסתדר. במקום להגיע להבנה הדדית, השתיים מצפות כל אחת לקשב מהשנייה, ונותרות מתוסכלות.
השבטים של מקינטוש, מקגאפין ודינגוול מגיעים עם הבנים הבכורים של מלכיהם (כלומר, יורשי העצר שלהם) להתחרות בתחרות משחקי ספורט, שהוחלט שהזוכה בהם יזכה בידה של מרידה. לפי המסורת, מרידה בוחרת את המשחק בו יתחרו. היא בוחרת בירי בחץ וקשת למטרה, ודורשת את זכותה להתמודד כיורשת העצר של שבט דנברוך. לפי המסורת, מותר גם לנשים להתמודד על הכתר, אך הדבר לא מקובל. מרידה מנצחת ומביסה כל אחד ממחזריה בתחרות חץ וקשת, למרות התנגדותה הגדולה של אמה.
מאוחר יותר, אלינור נוזפת במרידה לגבי העתיד שלה ואי הציות שלה לכללים, אך משאירה את מרידה רק בכעס וייאוש וללא תובנות אמיתיות. מרידה קורעת את "בד השושלת" של המשפחה, שמציג את עץ המשפחה, והקרע נוצר בדיוק בינה לבין אמהּ, כסימן לנתק. מרידה בורחת, ומגיעה ליער. ביער, מרידה רואה את "אורות התעתועים" שמובילים לגורל, והם מובילים אותה לצריף של מכשפה זקנה שהתחזתה למוכרת של גלופות עץ. האישה הזקנה מנסה להכחיש שהיא מכשפה, אבל אחרי כמה שכנועים של מרידה, המכשפה מסכימה לתת לה כישוף ש"ישנה את אמהּ" (כמו שמרידה ביקשה). המכשפה מביאה למרידה עוגה ומבטיחה שאם אמהּ תאכל את העוגה, היא תשתנה.
מרידה חוזרת לטירה ונותנת לאלינור את העוגה, אבל במקום לשנות את דעתה על הנישואין - כפי שמרידה קיוותה - המלכה הופכת לדוב שחור גדול. אלינור אמנם נותרה מודעת לסביבתה והתנהגה כמו בת אדם, אך מרידה - שמבינה שהיא טעתה, והכישוף החמיר - מצליחה עם העזרה של אחיה להבריח את אמהּ מאביה (ששונא דובים מאז התקרית עם הדוב שלקח ממנו את רגלו) ומשאר הלוחמים שהיו במקום. מרידה ואלינור מוצאות את הצריף של המכשפה אך הצריף ריק, חוץ מסימן שהשאירה לה המכשפה לפיו הכישוף יהיה קבוע, אלא אם כן הן יבטלו את הכישוף לפני הזריחה השנייה מהטלתו. כמו כן, היא מותירה הערה חידתית ואומרת שהן יכולות לבטל את הכישוף אבל שמרידה "חייבת לתקן את הקשר אשר נקרע על ידי גאווה".
מרידה ואלינור מתקרבות כשהן מחפשות מזון, ומרידה מתחילה להצטער על כך שהיא הלכה למכשפה. מרידה ואלינור רואות את "אורות התעתועים" והם מובילים אותן לחורבות עתיקות ונתקלים בדוב שהוציא את רגלו של פרגוס. השתיים מגלות שהדוב היה פעם נסיך, שנהפך לדוב כל ימי חייו מאותה סיבה שאלינור הפכה לדוב - הוא רצה למרוד ולהרוס את המורשת, והלך למכשפה בבקשה שתהפוך אותו לדוב. הן מגלות שהוא גם חתך את בד (סלע) השושלת של משפחתו, כפי שעשתה מרידה. מרידה נודרת לאמהּ שהיא לא תיתן לה להיות חיה פראית כל חייה כמו הנסיך, והיא מבינה שהדרך להחזיר את אמה כמו שהייתה היא לחבר את הבד שנקרע.
בטירה, השבטים על סף מלחמה, אבל מרידה מדכאת את רוח הלחימה. עם העידוד של אמא שלה, מרידה משנה את המסורת וקובעת שכל ילד (ובפרט נסיך) יתחתן עם מי שהוא רוצה, מתי שהוא רוצה, ויותר נסיכים (ונסיכות) לא יחויבו להינשא כנגד רצונם. השבטים מסכימים, הם מחדשים את הקשר ביניהם (וכתוצאה, מכירים בעובדה שמרידה תשלוט עליהם) ושוברים את המסורת. מרידה ואלינור מתגנבות לחדר של מרידה כדי לחבר את הבד, ואלינור תחזור להיות כמו שהייתה, אך אלינור מאבדת את שליטה על האנושיות שלה (כפי שקרה כבר מספר פעמים) ומתנהגת כמו דוב פרא. פרגוס נכנס לחדר המיטה, והוא מותקף על ידי אלינור עד שהיא חוזרת להכרה אנושית. אחרי שאלינור בורחת מהטירה, פרגוס, שחושב שהדוב טרף את אשתו, רודף אחריה. בעזרתם של אחיה (שהופכים גם הם לדובים כי הם אכלו מהעוגה) מרידה רוכבת לכיוון של אמהּ לאחר שתפרה את הבד ורצה להציל אותה.
מרידה מגיעה ומנסה לשכנע את אביה שהדוב הוא אלינור, ואז הדוב שטרף את רגלו של פרגוס מגיע ונלחם במרידה. אלינור, עדיין דובה, נלחמת בנסיך-הדוב, ולבסוף הוא מת והנשמה של הנסיך יוצאת ממנו.
בזריחה השנייה, מרידה מבינה את המשמעות האמיתית של החידה של המכשפה. היא מחבקת את אמא שלה ואת אחיה, המלכה חוזרת לגופה האנושי המקורי יחד עם הילדים, והמשפחה מתאחדת. כמה ימים לאחר מכן, הלורדים והשבטים חוזרים לבתיהם ובסוף הסרט מרידה ואמה רוכבות על הסוסים סביב סקוטלנד, והופכות את הקשר ביניהן לחזק יותר מאי פעם.

פסקול

כל פסקול הסרט הולחן ונכתב בידי פטריק דויל.

ביקורת

הביקורות לסרט היו מעורבות אך חיוביות בעיקר. הסרט קיבל ציון של 79 מתוך 100 באתר "Rotten Tomatoes".